Nos frater Cyprianus Leclerc, humilis prior et religiosi monasterii S. Dionysii in Francia, prope Parisios, ordinis sancti Benedicti, congregationis S. Mauri in Gallia, omnibus et singulis præsentes litteras inspecturis, salutem in Domino. Notum facimus in gratiam illustrissimi ac reverendissimi domini domini Dominici Seguier, Autissiodorensis episcopi, de nostra congregatione optime meriti, extractam fuisse mediam ossis cruralis partem sancti Peregrini martyris, primi Autissiodorensis episcopi, ex capsa in qua ejusdem sancti Peregrini reliquiæ asservantur et frequentissima populi Christiani devotione in ecclesia dicti monasterii venerantur. Quod os sacrum nos eidem illustrissimo et reverendissimo domino Dominico Seguier, tum ut quem vivum tanquam parentes Autissiodor. coluerunt, ejusdem etiam reliquiis in cathedrali post hæc ecclesia quieturis debitum honorem persolvere teneantur, tum etiam ob singularem illius in res sacras, sanctorumque reliquias cultum, piumque in nostram congregationem, multis probatum, testimoniis affectum, tum denique ob fidele nostræ erga illustrissimam ejus reverentiam observantiæ monimentum sinceramque grati pro nostra tenuitate animi significationem libenter concessimus. In cujus rei indubitatam fidem præsentes nostro sigillo munitas, per secretarium nostrum expediri, subsignarique jussimus in prædicto Sancti-Dionysii monasterio, sexto kalendas aprilis, anno ab illibatæ Virginis partu millesimo sexcentesimo trigesimo quarto. De mandato reverendorum patrum, Nicolaus Boudet, scriba capituli.